## Rješenje Ustavnog suda Republlike Hrvatske broj U-II-862/1994. od 4. studenoga 1994.

### NN 83/1994 (18.11.1994.), Rješenje Ustavnog suda Republlike Hrvatske broj U-II-862/1994. od 4. studenoga 1994.

# USTAVNI SUD REPUBLIKE HRVARSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
Sindikata umirovljenika Hrvatske, za ocjenu ustavnosti i zakonitosti Uredbi,
na sjednici održanoj 4. studenoga 1994. godine donio je

## RJEŠENJE

1. Ne prihvaća se prijedlog Sindikata umirovljenika Hrvatske za pokretanje
postupka za ocjenu ustanovsti i zakonitosti:

a) Uredbe o zabrani raspolaganja nekretninama na teritoriju Republike
Hrvatske ("Narodne novine", broj 36/1991);

b) Uredbe o preuzimanju sredstava JNA i SSNO ne teritoriju Republike
Hrvatske ("Narodne novine", broj 52/1991).

2. Rješenje će se objaviti u "Narodnim novinama".

Obrazloženje:

Sindikat umirovljenika Hrvatske podnio je Ustavnom sudu Republike Hrvatske
prijedlog za ocjenu ustavnosti i zakonitosti Uredbi navedenih u izreci
rješenja, navodeći, da su Uredbe neustavne jer da ograničavaju ustavno
pravo jednakosti građana iz članka 14. Ustava Republike Hrvatske, a da
se takova ograničenja, po članku 16. Ustava mogu propisivati samo zakonom
a ne uredbama. Predlagatelj zaključuje da je povrijeđena temeljna ustavna
odredba vladavine prava iz članka 3. Ustava Republike Hrvatske. Zahtjev
predlagatelja nije osnovan iz slijedećih razloga: Navedene Uredbe bile
su već ocijenjene u predmetima Ustavnog suda Republike Hrvatske pod brojevima
U-II-212/93 i U-II-282/93, u kojim predmetima su drugi predlagatelji osporavali
ustavnost istih Uredbi iz razloga koji su identični razlozima navedenim
u ovome predmetu, to jest pozivom na članak 3., 14. i 16., Ustava Republike
Hrvatske. U naznačenim predmetima riješeno je da se ne prihvate prijedlozi
za ocjenu ustavnosti i zakonitosti osporenih uredbi jer je Ustavni sud
Republike Hrvatske utvrdio da oni nisu osnovani iz slijedećih razloga:
Ustav Republike Hrvatslse u članku 140. stavku 2. propisuje: "Ako
se aktom ili postupkom tijela federacije ili tijela druge republike ili
pokrajine članice federacije naruši teritorijalna cjelovitost Republike
Hrvatske, ili ako bude dovedena u neravnopravni položaj u federaciji ili
joj budu ugroženi interesi, republički organi će na temelju prava na samoodređivanje
i ovim Ustavom utvrđenog suvereniteta Republike Hrvatske, donijeti potrebne
odluke radi zaštite suvereniteta i interesa Republike Hrvatske." Kako
je odredba članka 140. stavak 2. Ustava po svojoj ustavnopravnoj snazi
iznad svih propisa i akata, to na primjenu te odredbe nemaju učinka deklaracije
koje ni privremeno ne sprečavaju njezino djelovanje. Ona obvezuje republička
tijela (organe) da donose potrebne odluke radi zaštite interesa Republike
Hrvatske. Kako je Vlada Republike Hrvatske utemeljila osporene uredbe upravo
na odredbi članka 140. stavak 2. Ustava, to su one utemeljene na Ustavu
i proizvode odredbom članka 140. stavak 2. Ustava utvrđeni učinak. Budući
podnositelj prijedloga - Sindikat umirovljenika Hrvatske, ne ukazuje na
nove okolnosti koje bi učinile potrebitim ponovno preispitivanje osporenih
Uredbi glede tih okolnosti, to je Ustavni sud Republike Hrvatske donio
rješenje kao u izreci.

Odluka o objavi rješenja temelji se na odredbi stavka 1. članka 20.
Ustavnog zakona o Ustavnom sudu Republike Hrvatske.

Broj : U-II-862/1994.

Zagreb, 4. studenoga 1994

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 83/1994-1445